GiliGold/VAD_KnessetCorpus huggingface dataset:
דב חנין: מעבר לידידות האישית שבינינו אני רוצה לומר שאתה באמת שילוב של שלוש תכונות נורא חשובות: יש לך ראייה מאוד רחבה ובוועדה הזו זו תכונה חשובה; יש לך יכולת מוכחת לקדם עניינים; ולא פחות מכל הדברים האלה יש לך גם נועם הליכות – אתה אדם שיודע לקדם דברים אבל נעים לעבוד אתו.
דב חנין: עם השילוב הזה אתה תצליח לעשות פה עבודה נהדרת.
דב חנין: שמחתי גם לראות פה את יושב הראש לשעבר שיצא, אני מבין, כרמל שאמה, שעשה עבודה מצוינת.
דב חנין: אז באמת שהיה בהצלחה.
אבישי ברוורמן: דודי צור צריך לרוץ.
אבישי ברוורמן: ניצב דודי צור.
דוד צור: אמרת שאתה שומר על יחסים עם השב"כ אז גם עם - - -
<לאה ורון: כוחות הביטחון.
דוד צור: אז אני גם מאוד שמח, בסופו של דבר, להיות חבר בוועדה הזאת וגם על מינויך כמובן.
דוד צור: אני חייב להזכיר איזה מפגש שהיה שלנו, ממנו יצאתי מוקסם: כשבאנו, סגל הפיקוד של מטרת ישראל עם המפכ"ל, וראינו את מה שנעשה בנגב, אצלך.
דוד צור: אז יש הרבה היום, במיוחד בימים האלה – אני לא מרמז כרגע למישהו מסוים – שמדברים הרבה על כלכלה אבל לא מבינים יותר מדי אולי.
דוד צור: אני חושב שאצלך אפשר ללמוד ולהשכיל ואני רואה בזה ממש הזדמנות טובה מאוד, גם מבחינתי ברמה האישית וגם ביכולת לתרום, ללמוד ולהיחשף דרכך לנושאים האלה.
דוד צור: אני בטוח שתהיה לנו פה עבודה רבה – אופוזיציה, קואליציה, זה ממש לא משנה כי אנחנו כולנו בעד אינטרס אחד: שיהיה יותר טוב.
דוד צור: אני מאוד מאחל לך בהצלחה ועבודה משותפת.
אבישי ברוורמן: תודה, דודו, תודה.
אברהים צרצור: אפשר להגיד גם כמה מילים?
אבישי ברוורמן: תכף.
אבישי ברוורמן: בוז'י ידידי, שותפי באמת לדרך.
יצחק הרצוג: אני מצטרף לברכות, אבישי.
יצחק הרצוג: אתה האדם הנכון במקום הנכון.
יצחק הרצוג: אתה מביא ידע אקדמי, ידע תיאורטי וידע מעשי וניסיון אדיר בהמון תחומים.
יצחק הרצוג: אני חושב שהנושא שהובלת כשר בממשלה בנוגע לציבור האזרחים הערביים בישראל יבוא לידי ביטוי גם כאן, אני משוכנע, בוועדת הכלכלה, סגירת הפערים.
יצחק הרצוג: לפי העיתונים וקטעי הידיעות והפייסבוקים צפויה לכם תקופה עמוסה לעייפה בהחלטות, בהצעות ויוזמות של הממשלה שתצטרך לנווט במים סוערים.
יצחק הרצוג: אני בטוח שאתה תעשה זאת ביד אמונה ובוטחת עם הצוות הכי טוב שיש בכנסת.
אבישי ברוורמן: תודה, בוז'י.
אבישי ברוורמן: חבר הכנסת אברהים צרצור, בבקשה.
אברהים צרצור: אני רוצה להגיד כמה מילים בנימה אישית.
אברהים צרצור: בשבע השנים האחרונות אני כיהנתי כחבר בוועדת הפנים והגנת הסביבה ולהגיד לך את האמת, נמאס לי להיות חבר בוועדה שאין לה שיניים.
אברהים צרצור: הפעם החלטתי להצטרף לצוות של ועדת הכלכלה.
אברהים צרצור: למדתי את הנושא לעומק והבנתי שאכן לוועדה הזאת יש לה שיניים והיא יכולה לשנות הרבה דברים.
אברהים צרצור: ברמה האישית הכרתי אותך באופן אישי גם כנשיא אוניברסיטת בן גוריון שם יישמת תכניות מאוד-מאוד נועזות שעזרו מאוד למגזר הערבי, במיוחד למגזר הבדואי בנגב ובמגזר הערבי בכלל.
אברהים צרצור: הכרנו אותך גם כחבר כנסת וגם כשר – המגזר הערבי היה במרכז ההתעניינות שלך.
אברהים צרצור: אני מאוד מקווה שאתה תמשיך את אותה דרך.
אברהים צרצור: הכישורים שלך מאפשרים לך לנווט את העניינים בוועדת הכלכלה בצורה שתביא ברכה לכל אזרחי מדינת ישראל בכלל ולאזרחי מדינת ישראל הערביים.
אברהים צרצור: אני כולי תקווה ואני מאחל לך, מתפלל בשבילך ממעמקי לבי ומתוככי נשמתי שאתה תצליח במילוי התפקיד הנשגב שנבחרת לו.
אברהים צרצור: תודה.
אבישי ברוורמן: שוקראן, שוקראן.
אבישי ברוורמן: אני אומר אולי כמה מילים?
יצחק וקנין: אבישי, לא באנו לפה לחינם.
יצחק וקנין: אתה יודע, ככל שמגיעים לסוף - -
אבישי ברוורמן: אני אהיה האחרון לדבר.
יצחק וקנין: - - אז מסתיימים הדברים.
יצחק וקנין: אבל לפחות איזו ברכה אני אתן לך, שתהיה לך הצלחה.
אברהים צרצור: תן לחברים להתבטא ולאחר מכן אתה תסכם.
אבישי ברוורמן: זאת גם הדרך שלי.
יצחק וקנין: אני חושב שאני הכי ותיק בוועדה הזאת – 18 שנים שני בוועדה ברצף.
אבישי ברוורמן: ח"י.
יצחק וקנין: לא עוזב את הוועדה.
<לאה ורון: כן, כן.
<לאה ורון: התחלנו יחד בכנסת ה-13.
אבישי ברוורמן: נכנסתם יחדיו.
יצחק וקנין: משנת 1996.
יצחק וקנין: גם כשהייתי סגן שר הייתי בוועדה – אז, בזמנו, היה אפשר שסגני שרים יוכלו להיות שותפים, אחרי כן הוציאו את זה בחקיקה וסגני שרים לא יכולים להיות חברים בוועדה.
יצחק וקנין: יצא לי בכל התקופות להיות חבר בוועדה – האמת, אבישי, אמרו את מה שאמרו, אני חושב שאתה האדם הנכון במקום הנכון.
יצחק וקנין: צוות הוועדה – אין לי ספק שזאת אחת הוועדות המעניינות ביותר בכנסת אם לא המעניינת ביותר, חולשת על כ-9-8 משרדי ממשלה חשובים, כלכליים.
יצחק וקנין: אני זוכר את כל הדיונים בכל הנושאים כמעט, בכל הרמות, ואני חושב שאם יש איזו ברכה בוועדה הזאת זה הצוות שיש פה.
יצחק וקנין: אתה יודע, לי התמזל לעשות את חוק הטיס.
יצחק וקנין: עכשיו, מה לי ולטיס?
יצחק וקנין: אז כשהתחלתי אמרתי: להיות טייס – אני לא, טייח אולי כן.
יצחק וקנין: אבל דבר אחד אני בקשתי כל הזמן: שתהיה לי סיעתא דשמיא לנווט את החוק הזה.
יצחק וקנין: אם יש לי משהו שאני רוצה לאחל לך זה שהקדוש ברוך הוא ייתן לך סיעתא דשמיא גדולה לנהל את הוועדה הזאת בחוכמה גדולה, בתבונה.
יצחק וקנין: אני סומך עליך שתעשה את זה על הצד הטוב ביותר.
יצחק וקנין: אני אישית רוצה להגיד מילת תודה גם ללאה, גם לאתי וגם לאיתי שליווה אותנו.
יצחק וקנין: תאמין לי, הוא יד ימין טובה ליד אתי.
יצחק וקנין: בכלל אתה מסודר מכל הבחינות.
אבישי ברוורמן: ברוך תהיה.
אבישי ברוורמן: ד"ר חנא סוייד.
חנא סוייד: אני מצטרף כמובן לברכות.
חנא סוייד: אני חושב שבאמת כפי שנאמר כאן אתה האדם הנכון במקום הנכון ובזמן הנכון.
חנא סוייד: האדם הנכון – כי הידע שלך, גם המקצועי וגם האוריינטציה האידאולוגית שלך מאוד מתאימה לזמנים האלו, כאשר החברים שלך, שטיגליץ ואחרים, הם מובילים במאבק לצדק חברתי בעולם, בארצות הברית, בגלובליזציה המתפתחת.
חנא סוייד: במקום הנכון – עם ה-A-Team של לאה ושל אתי ושל ה-Back-benchers שנמצאים כאן.
חנא סוייד: יש לך את כל כוח העזר שיוביל ויעזור וייתן כף.
חנא סוייד: ובזמן הנכון – כי אנחנו צפויים עוד מעט לגזירות כלכליות.
חנא סוייד: צריך להגן על הצרכנים, צריך לפתוח תחרות וצריך לנקוט בצעדים כלכליים חכמים ביותר.
חנא סוייד: אני חושב שאתה האיש הנכון, המתאים, במקום הנכון בזמן הנכון.
אבישי ברוורמן: חנא, שוקראן, תודה.
אבישי ברוורמן: איציק, אתה תברך אחרון כדי שתבוא סיעתא דשמיא.
אורי מקלב: סיעתא דשמיא צריך גם בהתחלה וגם בסוף.
אבישי ברוורמן: הבנימין שבחבורה, איילת, הוא יותר צעיר ממך.
איילת שקד: כן, ברור.
איציק שמולי: לא, לא כזה ברור.
איילת שקד: אני רק נראית צעירה.
איילת שקד: אבישי, אני צריכה ללכת ב-10:00 ואנחנו רוצים לשמוע אותך.
איציק שמולי: אז אני אגיד בקצרה, חצי דקה, כי באמת כבר נאמר הכול על אבישי, גם על היכולות וגם על העיתוי המושלם.
איציק שמולי: רק הלילה פורסמה כבר הטיוטה של חוק ההסדרים ואין לי ספק שתהיה לנו פה מלאכה רבה.
איציק שמולי: אבל המתנה או הדבר החשוב ביותר שאבישי נתן לי עד היום דווקא לא מגיעה ממקום פוליטי.
איציק שמולי: הוא אמר לי משפט שמאז אני הולך אתו ואני מדי פעם מזכיר לו את זה במליאה.
איציק שמולי: אמר לי: המבחן האמתי שלך כאיש ציבור תמיד יהיה מול המראה – תקום בבוקר או לפני השינה תסתכל במראה ולפי מה שאתה רואה, זו המידה שלך כאיש ציבור.
איציק שמולי: זה משהו שאני הולך אתו.
איציק שמולי: אני יודע שאתה תעשה כאן עבודה מעולה ואני מקווה שגם ברמה האישית, גם אתה וגם הצוות המופלא של הוועדה, שכבר הספיק לקבל אותי בידיים באמת פתוחות, נעשה ביחד עבודה מצוינת.
אבישי ברוורמן: תודה איציק, תודה.
אבישי ברוורמן: אני יכול לדבר קודם, אתם לא ממהרים?
אורי מקלב: הנציגה היחידה של הקואליציה, ולא בכדי, אמרה שהיא רוצה עד 10:00 ללכת.
אבישי ברוורמן: איילת, את רוצה שקודם אני אדבר?
איילת שקד: אתה, כן.
אבישי ברוורמן: קודם כל, אני לא אדבר באריכות.
אבישי ברוורמן: אני אגיד לכם את האמת: אני נרגש.
אבישי ברוורמן: זכיתי בימי חיי לעשות הרבה תפקידים משמעותיים אבל אני מאוד נרגש כי אני חושב שהתפקיד הזה, בזמן הזה, מאוד-מאוד משמעותי.
אבישי ברוורמן: הוא משמעותי לכלכלת ישראל, לאזרחי ישראל, בתקופה שהיא כל-כך קשה ומורכבת.
אבישי ברוורמן: אני מודה לכל המברכים שיצאו.
אבישי ברוורמן: כל חיי, צורת העבודה שלי, אמונה במנהיגות שמעצימה אחרים והחוכמה מעולם לא הייתה רק אצלי, החוכמה נמצאת בכל מקום.
אבישי ברוורמן: ולכן בורכתי גם בצוות שהוא נפלא.
אבישי ברוורמן: החיים הם גם מסלול מאוד-מאוד שמלמד, מלמד גם צניעות – כשנכנסתי הובטח לי להיות השר הבכיר ולא קיבלתי, ובדרך הזאת, בשבע שנים, למדתי.
אבישי ברוורמן: בתחילה הייתי חבר ועדת הכלכלה והכספים ואז פגשתי את לאה ואתי והצוות ופשוט הוקסמתי.
אבישי ברוורמן: אני אגלה לכם בסוד: הדוקטורט שלי אצל ידידי ג'וזף שטיגליץ היה בנושא "תחרות מונופוליסטית בתנאי אינפורמציה לא מלאה".
אבישי ברוורמן: בהתחלה עבדתי על כל העניינים של התחרות המונופוליסטית.
אבישי ברוורמן: אז באיזו שהיא צורה אני כל-כך נהניתי בוועדה – היינו בוועדת הכספים – ועם צוות כזה מופלא, ואני אשב עם כל אחת וכל אחד מכם, כי אני באמת רוצה להכיר כל אחד מחברי הכנסת פה, גם אלה שהם דה-יורה הם נהדרים, אבל יהיו פה חברי כנסת, חנא, אתה יודע, שהם יהיו דה-פקטו כאן.
אבישי ברוורמן: זאת אומרת, החוכמה היא בכל מקום.
אבישי ברוורמן: אני רוצה מאוד להודות לבוז'י – גם אמרתי פה לשלי, ליולי, לכולם – באמת שהוא חבר וחכם, וגם על התמיכה.
אבישי ברוורמן: אני רוצה להיכנס באמת עכשיו ולהגיד שיש לנו צוות, יש לנו אתגר ואנחנו נכנסים לתקופה כל-כך מורכבת ומרתקת, ופה אני בא ואומר את מה שאני רואה.
אבישי ברוורמן: אנחנו כאן, ואני אישית, נפעל למען אזרחי מדינת ישראל כי כמו שנאמר פה, אפשר להגיד הרבה דברים: כמה הכול מצוין וכמה הכול טוב, אבל זאת הסתכלות שהיא רק חלקית.
אבישי ברוורמן: לא היינו מגיעים לא למחאה חברתית ולא לשאלות קשות על תפקודינו אם הכול היה מצוין.
אבישי ברוורמן: אני כבר הסברתי בצורה שאני למדתי ולימדתי, שכלכלה מוגדרת לא רק על פי גרעון, יחס חוב-תוצר, תפוקה ומספר הסטרטאפים.
אבישי ברוורמן: היא מוגדרת לפי התחולה של הצמיחה, רמת האי-שוויון, רמת העוני, רמת הפריון.
אבישי ברוורמן: יש המון משתנים שבהם לצערי ישראל היא לא מדינה תחרותית מספיק והיא לא עושה מספיק.
אבישי ברוורמן: הממשל הישראלי לא הגיע לתפוקות הנדרשות כדי שיביא את הסחורה לרוב התושבים, לצרכנים ולרוב העסקים – 98% שהם העסקים הקטנים והבינוניים.
אבישי ברוורמן: המשרד הזה, שהוא אחד הנושאים החשובים ביותר, התפקידים החשובים ביותר במדינת ישראל, יפקח כצוות, על כל הנושאים שהם תחת הפיקוח וההובלה של ועדת הכלכלה קודם כל במשרדים המרכזיים, ואני מונה: משרד התקשורת, משרד התחבורה, התשתיות הלאומיות והבטיחות בדרכים, משרד החקלאות ופיתוח הכפר, משרד התעשייה, המסחר והתעסוקה, משרד האנרגיה והמים, משרד הבינוי והשיכון, משרד התיירות, המשרד לפיתוח הנגב והגליל ותחומים מסוימים מהמשרד להגנת הסביבה.
אבישי ברוורמן: כל הנושאים שקשורים עכשיו לרפורמות שהן כולן על הפרק, שבכולן השאלה המרכזית היא האם בשנים הקרובות אזרחי ישראל יראו כלכלה תחרותית שמתבטאת במחירם יותר זולים, באיכות טובה, שבה העסקים הקטנים והבינוניים שהודרו מהמשחק שאנחנו בנינו בהדרגה, כלכלה שיש בה קבוצה קטנה שהיא מחזיקה בכוח, שהיא מקבלת את רוב האשראי, כמובן שהיא לוקחת תמורות שאין להן שום קשר לתפוקה שולית ולתחרות.
אבישי ברוורמן: אנחנו לא באים מתוך שנאה.
אבישי ברוורמן: אנחנו באים מתוך רתימה ומתוך אהבה לבנות ביחד עם השרים המתאימים דרך אחרת.
אבישי ברוורמן: אני מוסיף גם לגבי נושא הבנקאות.
אבישי ברוורמן: נושא התקציב הוא באחריות ועדת הכספים.
אבישי ברוורמן: בנושא התקציב גם חלק מנושאי הבנקאות: נושא המטבעות, שטרות וכולי, הם בוועדת הכספים.
אבישי ברוורמן: מקדמת דנא כל הנושאים שקשורים בבנקאות לגבי הצרכנים – לא אזכיר כאן את משה כחלון שהיה היושב-ראש כשנכנסתי לכנסת – שקשורים לעסקים הקטנים והבינוניים הם באחריות ועדת הכלכלה.
אבישי ברוורמן: אנחנו עובדים תמיד בהרמוניה, כמו שנעבוד גם עם השרים וכמובן עם ניסן סלומינסקי, יושב-ראש ועדת הכספים.
אבישי ברוורמן: המטרה שלנו היא באמת להביא לשינויים ולכן אני מברך את הדיונים, אנחנו ניתן לכולם להשתתף.
אבישי ברוורמן: הדיונים עם צוות שכזה יהיו ענייניים, ברורים, כי המטרה שלנו להגיע באמת להחלטות.
אבישי ברוורמן: אני חושב שעיני הציבור נשואות היום לכנסת ישראל ולממשלת ישראל.
אבישי ברוורמן: הזעזוע שהיה כאן נבע במובן מסוים מחוסר אמון במערכת הפוליטית בה הדיבורים רבים, אבל הצרכנים על פני זמן, שהסבירו להם כמה הכלכלה בישראל מצוינת, רוב הציבור התחיל להבין ובגלל זה יצאו אנשים כמו שמולי ואחרים למחאה החברתית כי ראו שבאמת הסחורה לא מגיעה אליהם.
אבישי ברוורמן: המבחן שלנו בכנסת הוא לעבוד עם כל השרים.
אבישי ברוורמן: ברור ששר האוצר יהיה פרטנר בכל הנושאים האלה, לא צריך להזכיר את זה, ומשרד המשפטים.
אבישי ברוורמן: אני רק מבטיח דבר אחד: אנחנו נעבוד בהרמוניה, אנחנו נעבוד בצוות.
אבישי ברוורמן: המטרה שלנו רק אחת, זה לא קואליציה זה לא אופוזיציה, אנחנו נפעל למען אזרחי מדינת ישראל כי המנדט של כל-כך הרבה מפלגות זה כלכלה צודקת, כלכלה הוגנת, חברה צודקת.
אבישי ברוורמן: הביטוי שלה יהיה באמצעו המהלכים שיקרו בממשלה ובוועדה הזאת.
אבישי ברוורמן: איפה שנסכים עם הממשלה – נעבוד ביחד.
אבישי ברוורמן: אנחנו לא באים פה כדי להתלהם, אנחנו באים כדי להביא תוצרת וסחורה.
אבישי ברוורמן: אז אני מרגיש מבורך, גם עם החברים פה, גם עם החברים שיהיו פה דה-פקטו, עם הצוות הנפלא.
אבישי ברוורמן: אני אתן זכות דיבור עכשיו לידידי מקלב כדי לתת לי את ברכת הדרך.
אבישי ברוורמן: איילת, אם תרצי להוסיף – בבקשה.
אורי מקלב: אני מודה לך.
אורי מקלב: גם אני לא מתכונן להאריך בדברי השבח, אני רואה שזה נגד האופי שלך, אני מכיר אותך.
אורי מקלב: אני אשאר ב"מקצת שבחו בפניו".
אורי מקלב: אתה מביא אתך ניסיון רב בהרבה תחומים, בכל התחומים, גם בארץ, גם בחוץ לארץ.
אורי מקלב: הספקנו לשוחח לא פעם במסדרונות – יש לי גם שכן טוב בשנים האחרונות – ובחדרים.
אורי מקלב: שיחות המסדרון עם אבישי הן תמיד מאלפות, הן תמיד מלמדות.
אורי מקלב: הוא עומד תמיד מלמעלה אבל תמיד הוא מסתכל מטה ולא רק למטה לדובר מולו אלא לאנשים.
אורי מקלב: כמה שהוא מגיע מהעולם האקדמאי, הפרופסורה, אנחנו יודעים שיש פרופסורים שאולי לא רואים את הדברים הקרובים.
אורי מקלב: הוא רואה את הדברים הקרובים, הוא רואה את האזרחים הקטנים.
אורי מקלב: אני אספר לכם - - -
איילת שקד: אני הולכת להצבעה בוועדת הכספים.
אורי מקלב: תודה איילת.
איילת שקד: אבישי, אני רק רוצה להגיד לך שאנחנו מאושרים שאתה יו"ר הוועדה שלנו ונהנה מהמנהיגות שלך ומהמקצועיות שלך.
אורי מקלב: בניגוד לזה, אני שמח שאני באופוזיציה, אם הייתי רואה את פרופסור ברוורמן כאיש קואליציה בוועדת הכלכלה – הייתי כאיש אופוזיציה מתחיל לדאוג.
איילת שקד: לא, לא.
איילת שקד: לא כשזה ענייני – אני סומכת עליו.
אורי מקלב: גם אם ענייני.
אורי מקלב: ולכן, בגלל שזה ענייני אתם צריכים לפחד – אני לא מפחד, אני מתחיל להיות רגוע יותר.
אורי מקלב: הייתי יותר מודאג אם איש קואליציה היה יושב גם הפעם בוועדת כלכלה לעת הזו שבה עולים, אנחנו יודעים, נושאי הכלכלה, הרפורמות, הגזרות הכלכליות.
אורי מקלב: אין שום מקום בכנסת שאני רואה כאיש אופוזיציה תקווה שנוכל להציף את הדברים, נוכל להעלות את הדברים, נוכל לשנות את הדברים.
אורי מקלב: יש לך אחריות מאוד-מאוד גדולה היום כשאתה עומד בראש הוועדה הזו שהיא הוועדה היחידה שהאופוזיציה מחזיקה.
אורי מקלב: תמיד היא חשובה אבל קל וחומר לעת הזו.
אורי מקלב: אנחנו יודעים שהרבה דברים שיעניינו את אזרחי מדינת ישראל יהיו על השולחן.
אורי מקלב: זה נכון, מאוד יפה להגיד שהחרדים – אבל גם אם הוא ייקח מהחרדים את הכול הוא לא ייגע בכמה אחוזים מהגזירות המתוכננות.
אורי מקלב: זה טוב בשביל לדבר.
אורי מקלב: רק בגלל הנאומים האלה אנחנו יותר מודאגים.
אורי מקלב: בכמה מהלכים קטנים שראינו – וחבר הכנסת הרצוג היה אתי גם אתמול בוועדת הכנסת ובעוד מקומות – אנחנו רואים גם מגמה של סתימת פיות, של להוריד את האפשרות להצעות חוק והצעות לסדר מכל מיני סיבות ענייניות, איך יותר לסתום פיות של האופוזיציה.
אורי מקלב: אנחנו גם ראינו את הנאום, נאום יהיר מאוד, מתנכר מאוד לחברות בישראל.
אורי מקלב: המקום הזה יכול להיות באמת איזה רווח והצלה, מקום שיציף אולי, וגם יגרום להשפעה.
אורי מקלב: בשנים ובישיבות שאני השתתפתי פה בוועדה, לא כחבר אלא כמציע חור או בנושאים מסוימים שעניינו אותי והשתתפתי בהם – כל נושא שכאן עלה, והיו הרבה נושאים, היו נושאים שיש להם קשר לאזרח הקטן.
אורי מקלב: בסופו של דבר כל התהליכים שיהיו לנו היום בחוק ההסדרים וההשלכות והשינויים והגזירות, מגיעים בסופו של דבר לאזרח והוא משלם את המחיר.
אורי מקלב: צריך מקום אחד לכל הפחות שנציף בו את זה.
אורי מקלב: אתה דיברת על הבנקים, דיברת על המדיניות שלהם – נושא הבנקים, נושא העמלות, נושא העלויות, יכולים לחזור לוועדת הכלכלה ויכולים לקבל ביטוי.
אורי מקלב: הנושא של הפערים במחירי הפירות והירקות באספקה.
אורי מקלב: אנחנו יודעים מהם הדברים שלא נוגעים בהם – יש מקום לדבר בו.
אורי מקלב: אתה רואה גם את האזרח הקטן, ואתה לא רק מגיע מעולם האקדמיה.
אורי מקלב: הספקתי להתרשם מהתובנות ומהחשיבה שלך – מספיק שעשרה אחוז ממה שדיברנו במסדרון תצליח ליישם פה, אנחנו יכולים להיות יותר רגועים.
אורי מקלב: לכן, הצלחה שלך זאת הצלחה שלנו.
אורי מקלב: זה לא סוד שאולי אנחנו רצינו והייתה לנו תקווה, אני מתנצל מראש, אבל אני יכול להגיד בפה מלא שאתה האיש הנכון במקום הנכון ואנחנו ניתן את כל הגיבוי ואת כל העזרה כדי שבאמת אתה תצליח בתפקיד הזה.
אבישי ברוורמן: תודה, ידיד מקלב.
אבישי ברוורמן: רבותי, אני מאוד מודה לכם.
אבישי ברוורמן: הישיבה נעולה.
אבישי ברוורמן: שלום לכולם, אני מתכבד לפתוח את הדיון.
אבישי ברוורמן: הנושא על הפרק – צו הטיס.
אבישי ברוורמן: אני רואה שיש פה את כל המשרדים המוזמנים.
אבישי ברוורמן: הנושא ברובו הוא עבר כבר בעבר, הוא נושא טכני.
<גבי רגב: אני סמנכ"ל של רשות התעופה האזרחית ובתפקידי אני ראש המטה.
<גבי רגב: אני מתנצל בשם גיורא רום שלא הצליח להגיע.
אבישי ברוורמן: אנחנו חברים כל כך הרבה שנים, תמסור לו שהתנצלותו מתקבלת.
<גבי רגב: אני רוצה להקדים בכמה מילים את הרקע ואחרי זה אני אעביר את רשות הדיבור לעו"ד יבינה זכאי-בראונר.
<גבי רגב: אחד התפקידים המרכזיים המוטלים על רשות התעופה האזרחית הינו קידום חקיקת התעופה בישראל, זאת על פי סעיף 1 וסעיף 4 בחוק רשות התעופה האזרחית, התשס"א-2005.
<גבי רגב: כזכור, בעקבות הורדת מדינת ישראל על ידי ה – FAA לקטגוריה 2, הובילה רת"א, רשות התעופה האזרחית, את כל גורמי התעופה להביא בפני הכנסת לאישור את חוק הטיס החדש שיחליף את חוק הטיס משנת 1927.
<גבי רגב: החוק החדש נכנס לתוקף באפריל 2011.
<גבי רגב: בהמשך הביאה רת"א בפני ועדת הכלכלה קבצי תקנות שרובן ככולן נדרשו גם הן עבור החזרה לקטגוריה 1.
<גבי רגב: קבצים אלה כללו שינויים בתקנות התיעוד, תקנות מכוני הבדק ונגזרות שלהן, ובעתיד הקרוב אנחנו מתכוונים להביא לשולחן הוועדה תקנות הפעלה, תקנות שדות תעופה וקבצים נוספים.
<גבי רגב: הרבה עבודה צפויה מאתנו לוועדה.
<גבי רגב: המאפיין את הפעילות החקיקתית שהוזכרה הינו שהחקיקה התמקדה בעיקר בתעופה הכבדה, תעופת המובילים.
<גבי רגב: קרי, דגש על חקיקה הנוגעת לחברות התעופה הישראליות, הבינלאומיות, מכוני הבדק שלהן, וכו'.
<גבי רגב: במקביל, הגענו לכלל הבנה שלמרות שמרכז הכובד של התעופה הינו הנוסע המשלם, אשר במהותו הנוסע אל ומי ישראל בחברות התעופה הישראליות או הזרות, הרי שיש צורך להביא להסדרה גם בנושאים אחרים שרשות התעופה האזרחית עוסקת בהם: התעופה הקלה, או מה שנקרא תעופה כללית, התעופה הספורטיבית, כלי טיס בלתי מאוישים אזרחיים, וכו'.
<גבי רגב: כל זאת לפי תעדוף המתבצע אחת לחצי שנה על ידי מנהל רשות התעופה האזרחית.
<גבי רגב: אחד הנושאים שקידמנו כמתחייב מחוק הטיס הינו הסדרה של תקנות לכלי הרחיפה למיניהם.
<גבי רגב: כזכור, לפי סעיף 87 לחוק הטיס, שאושר בכנסת לפני כשנתיים, עשינו שינוי בגישה לסוג תעופה זה.
<גבי רגב: התקבלה הגישה שאין למדינה צורך לרשיין כל מרחף, ובהתאם גם לפקח ולאכוף, אלא יש לרשיין את המפעילים של כלי הרחיפה העוסקים ברחיפה למטרות מסחריות או להדרכה, בלבד.
<גבי רגב: על פי סעיף 87 לחוק הטיס נדרשנו להביא את ההוראות הרלבנטיות, טיוטת התקנות בתחום הרחפנים לאישור הוועדה, כך שייכנסו לתוקף ביום 13.4.2013.
<גבי רגב: רת"א השקיעה פעילות רבה בטיוטת התקנות הרלבנטיות שהינה מורכבת למדי.
<גבי רגב: הטיוטה הופצה לציבור הרלבנטי בתחילת מרץ 2013, לפני כחודשיים, ואנו צפויים בקרוב לבחון את ההערות השונות שנשלחו אלינו.
<גבי רגב: האחרונות הגיעו ממש לפני יומיים-שלושה.
<גבי רגב: את הטיוטה המגובשת אנחנו נדרשים עוד להעביר לאישור או התייעצות עם משרד האוצר, משרד הביטחון, משרד הספורט ומשרד המשפטים, בטרם תובא הטיוטה לוועדת הכלכלה.
<גבי רגב: כפתרון ביניים לסוגיה רת"א מבקשת את אישור ועדת הכלכלה לדחיית תחילת הפעלתו של הסעיף לשישה חודשים, כפי שאושר על ידי משרד המשפטים, והכל כמפורט בסעיף 195 לחוק הטיס.
<גבי רגב: אני מבקש כעת מעורכת הדין יבינה זכאי –בראונר, מהייעוץ המשפטי של לרשות התעופה האזרחית להרחיב.
<יבינה זכאי-בראונר: אני אומר כמה מילים לעצם הצו עצמו שאותו אנחנו מבקשים היום מהוועדה הנכבדה לאשר לנו.
<יבינה זכאי-בראונר: בעצם מדובר בצו הטיס, דחיית תחילה של סעיף 87 לחוק הטיס, כשעל חוק הטיס כמובן לא ארחיב, מדובר בחוק מאד ארוך ומשמעותי, אני אדבר רק על סעיף 87 שבו שבו, שלשמו התכנסנו.
<יבינה זכאי-בראונר: סעיף 87 בעצם עוסק ברישוי מפעילים של כלי רחיפה.
<יבינה זכאי-בראונר: כלי רחיפה מוגדרים בסעיף ההגדרות ככוללים גלשוני אוויר, מצנחי רחף ומצנחים ממונעים, מה שקרוי בעגה יותר עממית ממ"גים, אם תרצו נמצא כאן עמיר שלום, טיס שאמון על התחום, שיוכל להרחיב יותר, בצדדים המקצועיים, לאחר מכן.
<יבינה זכאי-בראונר: בעצם, סעיף 87 עוסק במפעיל של כלי רחיפה שמפעיל את הכלי למטרות מסחריות, זאת אומרת – לוקח אתו נוסעים נלווים בתמורה, בשכר, או פועל כמדריך.
<יבינה זכאי-בראונר: שני אלה יצטרכו רישיון מהמדינה.
<יבינה זכאי-בראונר: זה מה שקובע הסעיף.
<יבינה זכאי-בראונר: סעיף 195 לחוק הטיס, שהוא סעיף נוסף שרלבנטי פה, הוא בעצם סעיף של הוראת מעבר.
<יבינה זכאי-בראונר: הוא קובע שסעיף 87 שעוסק ברישוי המפעילים של כלי רחיפה, יכנס לתוקפו ב- 13 לאפריל, 2013, זאת אומרת – לפני שבועיים, אבל הוא מותנה בהתקנת תקנות.
<יבינה זכאי-בראונר: התחלנו לעבוד על התקנות, הטיוטה פורסמה לציבור כמו שגדי רגב אמר כאן בתחילת מרץ.
<יבינה זכאי-בראונר: המסמך הוא מסמך מאד מורכב של כ- 70 עמודים שמדבר על כל תהליכי הרישוי שיידרשו מהאזרח שמבקש רישיון מהמדינה, דרישות הכשירות, מגבלות של גיל, של כשירות רפואית, של מבחנים עיוניים ומבחנים מעשיים – באמת, מסמך ארוך ומורכב - - -
אבישי ברוורמן: נצטרך, כשנאשר את זה לקרוא את כל 70 העמודים?
<יבינה זכאי-בראונר: כן.
<יבינה זכאי-בראונר: זה עוד החלק הטוב כי יש לנו תקנות נלוות שמתקנות את תקנות ההפעלה, הרישיונות והאגרות – יש לנו עבודה מורכבת, שתגיע לוועדה שסופו של תהליך, אבל לא עליה אנחנו מדברים כרגע.
<יבינה זכאי-בראונר: העניין הוא שסעיף 195 לחוק אומר לנו שאם לא הותקנו תקנות עד ה- 13 לאפריל, 2013 ולא הותקנו תקנות כי אנחנו כרגע בעיצומו של תהליך – מקווים שעוד חודשיים שלושה נביא לשולחן הוועדה את התקנות האלה, המנגנון שהסעיף קובע בחוק הוא שהשר בצו, באישור הוועדה יאריך ב- 6 חודשים את תוקפה של הוראת סעיף 87 לחוק, ואז תהיה בעצם שהות לממשלה בששת החודשים האלה להתקין את התקנות.
<יבינה זכאי-בראונר: זה, בעצם, כל תכליתו של הצו הזה, שהוא צו של שורה.
אבישי ברוורמן: טכני לחלוטין, ברור.
אבישי ברוורמן: יש איזה הערות?
אבישי ברוורמן: אין.
מיכל רוזין: שר התחבורה?
מיכל רוזין: כמדומני הוא לא התחלף.
מיכל רוזין: אז למה צריך את הדחייה הזו?
<לאה ורון: כי לא סיימו להכין את התקנות של אותם 70 עמודים.
אבישי ברוורמן: אשר לקיסר – לקיסר.
אבישי ברוורמן: לא צריך לנגח כשלא צריך לנגח.
<עמרי טלמון: אני מקלוב התעופה.
<עמרי טלמון: אין לנו שום התנגדות, כמובן, לצו, אלא שאנחנו מציעים, לאור מה שאמרה גב' יבינה בראונר, לאור המורכבות של התקנות עצמן אני מטיל ספק רב אם תוך 6 חודשים התקנות האלה יאושרו.
<עמרי טלמון: לנו יש כמה השגות מאד מטריאליות, ואני מציע מראש לקבוע את הזמן לשנה כדי למנוע עוד ישיבה, שנשב פה כולנו ונבטל את זמן הוועדה וזמננו שלנו.
מיכל רוזין: עכשיו אתה מבין למה ההערה שלי היתה רלבנטית?
<איתי עצמון: אני רק מסב את תשומת הלב לכך שלפי סעיף 195 לחוק הטיס לא ניתן להאריך לתקופה של שנה אלא רק לתקופות של 6 חודשים בבכל פעם.
<איתי עצמון: זה לשון הסעיף המסמיך ואנחנו מצווים לנהוג לפיו.
איציק שמולי: יש לי שאלת הבהרה, ברשותכם.
איציק שמולי: אם התקנות עדיין בהכנה, על כל כלי הטיס שכלולים בסעיף 87 – כלי רחיפה, מכוח מה אותם כלים מעופפים היום?
<יבינה זכאי-בראונר: המצב המשפטי דהיום הוא מצב די מורכב, וזו גם אחת הסיבות גם שהלכנו למהלך של התקנת תקנות, שבעצם משנה את המצב המשפטי הקיים.
<יבינה זכאי-בראונר: למעשה ישנה תקנה, תקנה 163 ב' לתקנות ההפעלה, שאומרת שאדם שמבקש להפעיל כלי רחיפה לכל מטרה, לא רק למטרה מסחרית או מטרת הדרכה, אלא גם למטרה פרטית – זאת אומרת, אני, כמפעיל של ממ"ג חובב בשבתות בתבור, לשימושי הפרטי בלבד, צריך לקבל מרת"א רישיון הפעלה מבצעית, שזה רישיון שניתן בהגדרה שלו בדרך כלל לגופים, לאדם פרטי, יחיד.
<יבינה זכאי-בראונר: זאת אומרת, הוא מצריך ספר עזר מבצעי, שמות בעלי התפקידים בארגון, הוראות בדבר ביטוח, בטיחות – הרבה מאד דברים שלא אפרט כרגע.
<יבינה זכאי-בראונר: מה שקור מבחינת המצב העובדתי, כרגע, זה שהיו, למעשה שלוש אגודות שפעלו, כי מבחינת המבנה המשפטי-תאגידי שלהן הן היו עמותות, שהתאגדו לפי סוג הכלי – אגודת מצנחי הרחף, אגודת המצנחים הממונעים הגלגליים הממ"גים, ואגודת גלשוני האוויר, שקיבלו מרת"א רישיונות הפעלה מבצעיים וכל החברים שהיו בהם, חברים באגודה, קיבלו, בעצם, מעין רישיונות משנה, שזו מין קונסטרוקציה משפטית קצת מוזרה, כי בגדול מי שמחלק רישיונות זו המדינה, לא גופים פרטיים.
<יבינה זכאי-בראונר: למעשה, עמותת הממ"גים החזירה שת רישיונה המבצעי לרת"א לפני מספר חודשים, עמותת מצנחי הרחף החזירה את רישונה המבצעי לרת"א לפני מספר שנים - - -
<גדי רגב: מרצונם.
<יבינה זכאי-בראונר: מרצונם החופשי.
<יבינה זכאי-בראונר: ורק אגודת גלשוני האוויר היא למעשה, כרגע, עם רישיון הפעלה מבצעי בתוקף.
<יבינה זכאי-בראונר: מעבר לזה שכל הסוגיה של רישיונות הפעלה מבצעיים - זה כבר נבחן בחוק, אני מדברת על היסטוריה כרגע.
<יבינה זכאי-בראונר: זה נבחן, זה נמצא כלא מתאים לכל כלי הרחיפה, זו אחת הסיבות שהלכנו למהלך של התקנת תקנות שהוא באמת מהלך מאד מורכב.
<יבינה זכאי-בראונר: מדובר בתקנות רחבות יריעה שכאשר הם יגיעו לשולחן הוועדה אתם תראו תוך תיקונים, כדי להחליף את המצב המשפטי הקיים בתקנות הרישיונות, בתקנות ההפעלה ובתקנות האגרות - זה 4 קבצים של תקנות שמפורסמות באתר רת"א.
<יבינה זכאי-בראונר: כל אחד יכול לפתוח את אתר האינטרנט שלנו ולקרוא אותן.
<יבינה זכאי-בראונר: עבדנו עליהן לאורך תקופה מאד מאד ארוכה, והם יגיעו, בשאיפה, בטווח הזמן של חצי השנה שהוועדה כרגע התירה לנו - לשולחנכם.
<יבינה זכאי-בראונר: לשאלתו של מר טלמון – ככל שחצי השנה לא תספיק, המנגנון בחוק הוא כזה שאפשר להאריך שוב, לאחר מכן בעוד חצי שנה.
אבישי ברוורמן: זה הוסבר.
אבישי ברוורמן: אם כך לא נאריך בדברים.
אבישי ברוורמן: אני מבקש שתקראו.
<יבינה זכאי-בראונר: "צו הטיס (דחיית תחילתו של סעיף 87(א) עד (ג) לחוק), התשע"ג-2013.
<יבינה זכאי-בראונר: בתוקף סמכותי לסעיף סעיף 195 לחוק הטיס, התשע"א-2011 (להלן – החוק), לפי הצעת רשות התעופה האזרחית לפי סעיף 168(ב) לחוק, ובאישור ועדת הכלכלה של הכנסת, אני מצווה לאמור: דחיית תחילה 1.
<יבינה זכאי-בראונר: תחילתו של סעיף 87(א) עד (ג) לחוק תידחה ליום ט' בחשוון, התשע"ד (13 באוקטובר, 2013)".
<יבינה זכאי-בראונר: את הסיפה שהיה במקור מבוקש להשמיט, ולאחרי כן באה חתימת שר התחבורה, התשתיות הלאומיות והבטיחות בדרכים.
אבישי ברוורמן: אני מעלה את הנושא להצבעה.
אבישי ברוורמן: מי בעד?
אבישי ברוורמן: מי נגד?
אבישי ברוורמן: מי נמנע?
אבישי ברוורמן: הצבעה בעד-רוב נגד-אין נמנעים –אין
אבישי ברוורמן: תודה, פה אחד התקבל.